ভারত নাকি বাংলাদেশ! বিশ্বকাপ বিতর্কে কার পাশে শ্রীলঙ্কা? দেখুন

ওয়েব ডেস্ক: কূটনৈতিক টানাপোড়েনের জেরে ভারতে (India) বিশ্বকাপ খেলতে চায়নি বাংলাদেশ (Bangladesh)। এই নিয়ে আইসিসি-কে (ICC) একাধিকবার অনুরোধ করেও সুরাহা হয়নি বিসিবি-র। গ্রুপ বদলে শ্রীলঙ্কায় (Sri Lanka) ম্যাচ খেলার প্রস্তাব দিলেও বাংলাদেশের সেই অনুরোধে রাজি হয়নি কাউন্সিল। ফলস্বরূপ আসন্ন টি-২০ বিশ্বকাপ (ICC T20 World Cup 2026) থেকে বাদ পড়েছে বাংলাদেশ। সেই পথে পাকিস্তান (Pakistan) হাঁটবে কী না, তা এখনও জল্পনার স্তরে। আর এই জটিল সমীকরণের মাঝেই খানিক অস্বস্তিতে পড়েছে শ্রীলঙ্কা। প্রশ্ন উঠছে, বাইশ গজের বাইরের এই লড়াইয়ে শ্রীলঙ্কা কার পাশে দাঁড়াবে- ভারত নাকি পাকিস্তান নাকি বাংলাদেশ?

ভারত ও পাকিস্তান একে অপরের দেশে গিয়ে খেলবে না, এই সিদ্ধান্ত আগেই চূড়ান্ত হয়েছিল। সেই অনুযায়ী এবারের টি-২০ বিশ্বকাপে পাকিস্তানের কোনও ম্যাচ ভারতে রাখা হয়নি। ফলস্বরূপ লাভবান হয়েছে শ্রীলঙ্কাই, কারণ পাকিস্তানের সব ম্যাচ আয়োজন করা হচ্ছে এই দ্বীপরাষ্ট্রে। অতীতেও এশিয়া কাপে নিরপেক্ষ ভেন্যু হিসেবে শ্রীলঙ্কায় খেলেছে ভারত। অর্থাৎ, ভারত-পাকিস্তান-বাংলাদেশের টানাপোড়েনে বারবার লাভের মুখ দেখেছে শ্রীলঙ্কা ক্রিকেট বোর্ড।

আরও পড়ুন: ইনস্টাগ্রামে ফিরলেন কোহলি! আচমকা কেন উড়েছিল তাঁর অ্যাকাউন্ট?

তবে বর্তমান পরিস্থিতিতে কারও পক্ষে কথা বলতে নারাজ শ্রীলঙ্কার ক্রিকেট বোর্ড। নীরবতে ভঙ্গ করে সম্প্রতি এ বিষয়ে মুখ খুলেছেন শ্রীলঙ্কা ক্রিকেট বোর্ডের সচিব বান্দুলা দিশানায়েকে। তবে স্পষ্টভাবে নিরপেক্ষ অবস্থান বজায় রাখার চেষ্টা করেছেন তিনি। এক সাক্ষাৎকারে তিনি বলেন, “বাংলাদেশ, ভারত ও পাকিস্তানের এই লড়াইয়ে আমরা নিরপেক্ষ ছিলাম, এখনও আছি। তিন দেশই আমাদের বন্ধু। কোনও আঞ্চলিক বিরোধে জড়িয়ে পড়তে চায় না কলম্বো।” যদিও বাংলাদেশের ভেন্যু বদল নিয়ে যে ভোটাভুটি হয়েছিল, সেখানে বাংলাদেশের বিপক্ষেই ভোট দিয়েছিল শ্রীলঙ্কা।